﻿Casa părintească 
 
   
   Casa părintească e pustie,  
   sufletul părinţilor s-a dus,  
   au rămas doar Bolţile de Viţă,  
   teiul de la drum, străjer 
    ş-un pâlc de lămâiţă. 
       Casa părintească e pustie,  
       au plecat pe rând părinţii mei,  
       mai întâi de supărare, Tata, 
       falnic om, sămânţă de stejar,  
                                                           din pământ cu rod şi cu amar. 
   Casa părintească e pustie,  
   şade încremenită-n aşteptare,  
   lângă ea, de veghe, mai stau pomii,  
   ca o cuminţenie în ofrandele lor,  
   plâng  miresmele din fiecare floare. 
           Casa părintească e pustie,  
           Inima-i parcă-a încetat să bată,  
           doar vântul pe sub streşini mai adie  
           şi când lumina în fereastră-i cată,  
           surâde enigmatic la chindie. 
   Casa părintească e pustie,  
   chiar de pomii toţi o-mbărbătează,  
   chiar de rândunele ciripesc,  
   nu mai e Măicuţa şi de ea oftează,  
   căci de vorba-i dulce toate jinduiesc. 
            Casa părintească e pustie  
            şi de dorul meu stă întristată,  
            soarta ei, aşa a fost să fie...  
            timpul aşteptarii e o sete amăruie,  
            Casa-i, pasărea măiastră încuiată. 
   Casa părintească e pustie,  
   chiar de-albinele mai zumzăie uşor,  
   chiar de strugurii mustesc a razachie 
   şi pe cer se leagănă un nor...  
   Plopul de la poartă plânge-ncetişor. 
          Casa părintească e pustie,  
           n-a mai râs de când eram copil... 
           Pentru fiecare ghiduşie,  
           Tata şi cu Mama mai subtil,  
            îi zâmbeau Odorului de-April.  
   Casa părintească e pustie  
   şi mi-e dor de toate, doru-i sfânt,  
   de Bunica ce- a plecat de mult,  
   când mă-nvăţa să spun o poezie,  
   mă topeam de drag să o ascult.  
 
 
 
           Casa părintească e pustie,  
           nu mai poposesc drumeţii la taifas,  
           nu răsună tril de ciocârlie,  
           strugurii nu-s copţi de Sân Mărie,  
           nu mai face nimenea popas.  
   Casa părintească e pustie,  
   plânge şi se reazimă-ntr-o parte,  
   sufletu-i răsfrânt în păpădie,  
   caută copilul s-o mângâie, 
   dar e domn cu carte şi-i departe...  
         Casa părintească e pustie,  
         stă-n genunchi, se roagă şi oftează,  
         de petreceri dragi, de poezie...  
         şi când amintiri n-o să mai fie,  
         va-mpietri în ger de Bobotează. 

